google/wiki40b huggingface dataset:
איתן לוי

קריירה

לוי שחק בקבוצת הנוער של מכבי תל אביב וערך את הופעת הבכורה שלו בקבוצה הבוגרת בגיל 17, ב-1 באוקטובר 1983, כשעלה בהרכב הראשון נגד הפועל לוד. את שערו הראשון בליגה הבכירה כבש במשחק נגד בית"ר תל אביב ב-17 באוקטובר 1987. לוי היה שותף בזכייה ב-2 גביעי מדינה ב-1986/1987 ו-1987/1988.
ב-1990 פרש לוי ממשחק פעיל לאחר פציעה. במהלך הקריירה במכבי תל אביב שותף ב-164 משחקים וכבש 4 שערים, מתוכם 122 משחקים ו-2 שערים בליגה הבכירה.
תלמי, מלך אפירוס

תלמי (ביוונית: Πτολεμαῖος‏; המאה ה-3 לפנה"ס) היה מלך אפירוס למשך תקופה קצרה.

ביוגרפיה

תלמי היה בנו השני של אלכסנדר השני, מלך אפירוס ואשתו אולימפיאס השנייה, שהייתה גם אחותו. אחותו של תלמי, פתיה, נישאה לדמטריוס השני איטוליקוס, מלך מוקדון. היה לו אח גדול בשם פירוס השני. אין זה מן הנמנע שהוא נקרא על שם דודו תלמי, אחי אמו.
בשנת 242 לפנה"ס מת אביו אלכסנדר, בזמן שהוא ופירוס עוד היו צעירים. אמם אולימפיאס שימשה כעוצרת. זו הייתה תקופה קשה עבור אפירוס, מכל השבטים השונים שהרכיבו את הממלכה, רק שבט המולוסים נותר נאמן לבית המלוכה. גורמים רפובליקניים התעוררו ודרשו לבטל את המשטר המלוכני של אפירוס לטובת משטר רפובליקני. רעב שרר, ובנוסף לכך הליגה האיטולית הכריזה מלחמה. אולימפיאס הצליחה אך בקושי לשמר את קיומה של הממלכה. 
כשבגר פירוס, הוא הוכתר כמלך. עם זאת, הוא מת בתאריך לא ברור בנסיבות לא ברורות. תלמי הוכתר כמלך במקומו, אולם גם הוא מת במהרה. נסיבת המוות לא ברורה, יוסטינוס טוען שהוא יצא למסע מלחמה שבמהלכו מת ממחלה, בעוד מפוליאנוס ניתן להבין שהוא נרצח. לאחר מותו עלתה לשלטון אחייניתו דידמאיה השנייה, שגם היא נרצחה במהרה. לאחר מותה הפכה אפירוס לרפובליקה.
טרנצ'טאון

טרנצ'טאון (באנגלית: Trenchtown או Trench Town) היא שכונה במערב קינגסטון בירת ג'מייקה. מן השכונה צמחו הסגנונות המוזיקליים רגאיי, סקא ורוקסטדי ותנועת הראסטפארי. השכונה הייתה מקום מגוריו של בוב מארלי וחלק מחברי להקתו, The Wailers.

מקור השם

במקום היה שטח מרעה שהשתייך למהגר אירי בשם דניאל פאואר טרנץ' (Daniel Power Trench) ונודע בשם טרנץ' פן (Trench Pen). השטח ננטש במאה ה-19 אך השם נשאר.

היסטוריה

בשנות ה-30 של המאה ה-20 החלו כפריים רבים לזרום לקינגסטון בחיפוש אחר עבודה. הממשלה הקולוניאלית הבריטית הקימה על פני 200 אקר באזור טרנץ' פן שכונת דיור ציבורי ובה רחובות ישרים בתבנית שתי וערב. כל בלוק נבנה כחצר ציבורית גדולה וסביבה מבנים בני קומה אחת או שתיים. בחצר התקיימו שירותים משותפים כגון בית מרחץ ומטבח קהילתי. שיטת דיור זו זכתה לכינוי Government Yards of Trench Town ("חצרות הממשלה של טרנצ'טאון"). השכונה כללה גם מרפאה, בתי ספר (יסודי ותיכון), פארק ציבורי (Vin Lawrence Park), אולם תיאטרון (The Ambassador), תחנת כיבוי אש ומרכז תרבות וספורט YMCA (לגברים) ו-YWCA (לנשים).
בשנות ה-50 וה-60 פרחה בשכונה הענייה והצפופה תרבות רחוב שוקקת ויצירתית שכללה אימוץ נרחב של התורה הרסטאפארית וגיבוש סגונות מוזיקליים, שהפכו אותה לאבן שואבת למפיקים מוזיקליים. כן התפתחה מאד אמנות ציורי הקיר, כך שרבים מהכתלים היו מכוסים בכרזות מצוירות בנושאים פוליטיים וחברתיים כגון גאווה שחורה, צבעי הפאן-אפריקאיות, תמונות מנהיגים (בפרט מרקוס גארבי והיילה סלאסי, קיסר אתיופיה), לגליזציה של מריחואנה וכדומה.
בעת מסעות הבחירות האלימים שאפיינו את ג'מייקה ב-שנות ה-70 של המאה ה-20 הפכה השכונה למפוצלת בין תומכי מפלגת העם הלאומית (PNP) מצפון לרחוב 7 לתומכי מפלגת הלייבור של ג'מייקה (JLP) שמעוזם היה מדרום לרחוב 7. הרחוב עצמו היה לשדה קרבות רחוב בין הקבוצות היריבות. הפיצול הפולטי, הקיטוב והאלימות גרמו להתדרדרות השכונה, לבריחת כוחות חזקים והפסקת פעולם של שירותים ממשלתיים. 
את מקומם של שירותים ציבוריים וממשלתיים תפסו יוזמות קהילתיות כגון מרכז הקריאה (ספרייה ציבורית ומרכז לימוד) ומרכז המורשת התרבותית ((The Trench Town Culture Yard (TTCY; חצר התרבות של טרנצ'טאון) שנפתח בשנת 2006 כמרכז מבקרים לשימור והצגת תרבותה ומורשתה הייחודיים של השכונה.
השכונה מוזכרת בכמה משיריו של מארלי, בהם "Trenchtown", "Natty Dread", "Trenchtown Rock" ו-"No Woman, No Cry".
ב-2010 החלה ממשלת ג'מייקה בפרויקט שיקום פיזי וחברתי בטרנצ'טאון, במימון הבנק העולמי.
כיתריה

ביוגרפיה

כיתריה נולדה ב-1996 וגדלה בדימונה בבית להורים מוזיקליים. לזהורה, אשר הייתה בעצמה זמרת, ולחזקיה, נגן פסנתר ותופים. היא חלק מקהילת העבריים מדימונה.
ב-2018 התפרסמה לראשונה בתחרות The Four ישראל והגיעה למקום השני. בהמשך אותה שנה השתתפה בעונה השישית של הכוכב הבא לאירוויזיון והגיעה למקום השני.

חיים אישיים

כיתריה מתגוררת כיום ברמת גן ועובדת במאפייה.
להט

להט היא תופעה פיזיקלית שבה נפלטת קרינה אלקטרומגנטית מגוף חם כתוצאה מהטמפרטורה הגבוהה שלו. פליטת הקרינה היא בדרך-כלל בתחום הנראה של הספקטרום וכמו כן בתחום התת-אדום של הספקטרום.
בנורת להט נפלט אור כתוצאה מזרימת אלקטרונים במוליך (חוט הלהט) אשר לו התנגדות גבוהה לזרימתם - דבר המייצר חום. החום מעורר חלק מהאטומים בחוט הלהט לרמת אנרגיה (אורביטל אלקטרוני) גבוהה יותר. כאשר חוזרים האטומים לרמת האנרגיה המקורית הם פולטים את האנרגיה העודפת בצורת פוטון (אור).
ככל שהטמפרטורה שאליה מחומם הגוף עולה, עולה הספק האור הנפלט וצבעו משתנה - אורך הגל הבולט בו מתקצר לפי חוק וין.
איש הנצח: החיפוש אחר נקמה

העלילה

הסרט הוא המשך לסדרת סרטי איש הנצח העוסקת במשפחת מקלאוד בת-האלמוות. הוא עוסק בלוחם הסקוטי בן האלמוות קולין מקלאוד בניו יורק העתידנית, השקועה במים, כשרק מבצר אחד עדיין עומד בה. מקלאוד מחפש אחר מרקוס אוקטביוס, בן-אלמוות אחר אשר הרג את אהובתו לפני מאות שנים, כדי לנקום בו. ברם, הוא ניצב בפני בעיה מוסרית: הוא אומנם מבקש לתבוע את נקמתו באוקטביוס, אך מנגד ניצבים האנשים המעטים ששרדו במה שנשאר מניו יורק, המשוועים לעזרתו, לאחר שאוקטביוס מאיים לשחרר מגפה על העיר. מקלאוד חייב להחליט באיזו דרך יילך: הנקמה או ההושעה.
בדומה לסיפורי איש הנצח הקודמים, גם כאן מתוארים עלילותיו של הגיבור במרוצת שנות חייו. אך, בניגוד להם, "איש הנצח: החיפוש אחר נקמה" שם דגש על המרדף הבלתי פוסק של קולין מקלאוד אחר מרקוס אוקטביוס וכישלונותיו הרצופים לחסלו. בכך יושיאקי קוואג'ירי מראה כי בכל תקופת חיים מקלאוד נדון להכשל מאחר שאיבד את הסיבה האמיתית לנקמה, שזו כוחה של האהבה.
בכל תקופת חיים מקלאוד פוגש דמות נשית שאין הוא מייחס לה חשיבות. אך כאשר נודע לו כי אותה דמות היא למעשה גלגול נשמתה של אהובתו המתה, העניינים מקבלים תפנית.
מדרגות גמוניה

מדרגות גמונה או מעלות גמוניה או המדרגות הגמוניאניות (בלטינית: Scalae Gemoniae) היה גרם מדרגות שהוביל מהפורום הרומאי לגבעת הקפיטולין שברומא העתיקה. גרם מדרגות זה היה ידוע כאתר הוצאה להורג עבור פושעים ידועים לשמצה, ובשל כך זכה גם לכינוי "מדרגות האנחות".

מיקום המדרגות

מדרגות גמוניה הובילו מהפורום הרומאי מימין לטאבולאריום לעבר גבעת הקפיטולין, שמשמאלם (כשמביטים מכיוון הפורום) נמצא מקדש קונקורדיה ומימין כלא מאמרטינום. ככל הנראה המדרגות היו ממוקמות במקום בו ממוקמת כיום הויה די סן פייטרו אין קרצ'רה (באיטלקית: Via di San Pietro in Carcere).

היסטוריה

המדרגות נבנו ככל הנראה בתקופת שלטונו של הקיסר הרומי טיבריוס (14–37) שכן הן מאוזכרות לראשונה בתקופה זו. לאחר בנייתם הפכו לאתר הוצאה להורג וזכו לכינוי "מדרגות האנחות".

הוצאות להורג

המוצאים להורג הוצאו לרוב להורג בחניקה, ולאחר מכן הושלכו גופותיהם במורד המדרגות. נהגו להשאיר את הגופות זמן רב על המדרגות לשם הצגתם לעוברים ושבים, עד הירקבם, או עד היאכלם על ידי כלבים. רק לאחר שהגופות החלו להרקב נזרקו הגופות לנהר הטיבר.
המוות על המדרגות נחשב למוות בזוי במיוחד, הנושא סטיגמה שלילית ביותר. בין המוצאים להורג על המדרגות היה לוקיוס איליוס סיאנוס, יועצו האישי של הקיסר טיבריוס, אשר הוצא להורג באשמת בגידה בשנת 31, יחד עם שלושת ילדיו. כמו כן הקיסר אולוס ויטליוס גרמניקוס הוצא להורג על המדרגות.
גיבור אמיתי

עונה 1

הסדרה עוקבת אחר התסריטאית הצעירה אמה גרין (ג'וי ריגר), שיצרה את סדרת הפנטזיה המצליחה "הלוחם", במרכזה הדמות הראשית תומאס בלאק, אותה מגלם יותם לפיד (רן דנקר). הסדרה רצה בהצלחה ענפה ברחבי הארץ במשך שש עונות, עד שלפתע יותם, השחקן הראשי, מודיע להפקה שהוא קיבל תפקיד נחשק בסדרה אמריקאית, ונאלץ לעזוב את הארץ, ולכן אמה נאלצת להרוג את דמותו של יותם, ולהוביל לפרק סיום עונה מותח שבסופו תומאס מת. היא נאלצת להיפרד גם מיותם עצמו באופן אישי, עקב היותם זוג בחיים האמיתיים. לאחר עזיבתו של יותם, הפרק המצופה שבו ישודר מותו של תומאס מוקרן כצפוי, אבל לפתע, באופן בלתי הגיוני בעליל, תומאס בלאק נוחת בדירתה. אמה ובהמשך גם שאר חבריה ושותפיה לסדרה "הלוחם" נאלצים להתמודד עם המצב הבלתי רגיל. אודי ורן, המפיקים של הסדרה "הלוחם", מפתים את אמה ליצור עוד עונה לסדרה, והיא מאשרת זאת. בינתיים, שולי, לירז ונוה מתמודדים עם האופן הבלתי טבעי שבו תומאס הופיע. בעזרת אמה, תומאס משוכנע שהוא "בארץ המתים". תומאס כל הזמן מנסה לחפש שדה ירוק, שמרמז כיצד הגיע לתל אביב. בנוסף, מתברר שיותם נמצא ברומן גם גאיה וגם עם שירה בו-זמנית שהוא עם אמה. שירה מגיעה בהפתעה להוליווד כדי לבקר את יותם רק כדי לגלות שהוא לא מעוניין בה. באופן לא טבעי, מאורעות הסדרה "הלוחם" ממשיכות גם אחרי מותו של תומאס. סהארה וגונדור מגלים שתומאס חי, אך לא יודעים בדיוק איפה הוא נמצא. בטעות, אמה מתנשקת עם תומאס והיא יותם צריכים להתמודד עם הד תקשורתי כשמתגלה שצלם פפראצי צילם אותה. יותם מגלה על תומאס ועוזר לאמה ליצור סיפור בדוי שתומאס הוא אחיו התאום "יאיר" שרק עכשיו גילה על קיומו. במסיבה, שירה מתעצבנת מזה שאמה לא יודעת שיותם בוגד בה, שולחת לגאיה הודעה על כך ומתברר שבטעות ההודעה נשלחת לאמה והיא מגלה זאת. שירה וגאיה מסבירות לה הכל ובסופו של דבר מחליטות לשתף פעולה כדי לעבוד על יותם ולהשפיל אותו, ומצליחות, ונפרדות ממנו. בינתיים, בעולם הממלכות, דיאנה מגלה שתומאס חי ושולחת את גונדור על תנאי לראות לאן תומאס הגיע, ובזהה לתומאס, הוא מציין שזהו שדה ירוק. אמה מתנשקת בשנית עם תומאס, אך מתכחשת לזה ונחושה למצוא את "השדה הירוק" שממנו תומאס בא. לפתע, מבינים אמה, שולי ולירז שבעצם אולפן המסך הירוק של הסדרה בעצם הוא ה"שדה הירוק", והמעבר בין בור האש "המזויף" לבור האש "האמיתי" הוא בעצם המעבר בין עולם הממלכות אל העולם האמיתי. אודי חושד שאמה מסתירה דברים ממנו לגבי הסדרה ומגלה על תומאס, מנצל את הזכויות שיש לו על תומאס וחוטף אותו מאמה. החברים מתארגנים להציל את תומאס מאודי ורן, ומשתמשים ביותם על מנת לעבוד על אודי שהוא תומאס. לאחר שתומאס ניצל, תומאס חוזר לממלכות אלא ששם מחכה דיאנה, ומתכוננת להרוג אותו. שנייה לפני שדיאנה שולפת את החרב, שולי, לירז ואמה מגיעים אל תומאס ומנסים לעצור את דיאנה.
איבאנבה

תולדות היישוב

היישוב נזכר לראשונה במאה ה-13, ובשנת 1465 הוענקו לו זכויות עיר. בחלוקת פולין בשנת 1795 נכללה העיר בשטחי האימפריה הרוסית, ולאחר מלחמת העולם הראשונה נכללה בתחום הרפובליקה הפולנית השנייה.

יהודים

טרם פרוץ מלחמת העולם השנייה נמנו בעיר כ-3,000 יהודים, כמחצית תושביה, והתקיימו בה פעילות ציונית, בית ספר עברי וישיבה. פעילות זו נאסרה עם כיבוש האזור בידי הסובייטים בספטמבר 1939.
ב-25 ביוני 1941, במהלך מבצע ברברוסה, נכבשה העיר בידי הגרמנים, ואלו הטילו על יהודיה גזירות שונות, ובהן איסור הליכה על מדרכות, איסור קשר עם לא יהודים, חובת ענידת סרט זרוע והגבלות תנועה.
ב-5 באוגוסט 1941 רצחו אנשי ס"ס ושוטרים מקומיים 420 גברים יהודים מהעיר ביער סמוך, תוך ירי בחולים שלא היה באפשרותם להגיע למקום הריכוז במיטותיהם. לאחר מכן, מונה בעיירה יודנרט, שנצטווה לספק לגרמנים עובדים יהודים לעבודות כפייה. ב-12 באפריל 1942 רוכזו יהודי העיר בגטו מוקף גדר תיל.
ב-24 בספטמבר 1942 פשטו על הגטו שבעיר שוטרים גרמנים, אוקראינים ופולנים, והציתו את בתיו. יהודים שניסו להימלט מהבתים נורו ברחובות, ומעטים הצליחו להימלט ליערות הסביבה, ובהם המשורר העברי ברל פומרנץ. לאחר ריכוז יהודי הגטו, נלקחו אלו ליער רוצק הסמוך, ונרצחו בבורות ירי. בשעת הרצח הצליחה יהודיה לחטוף רובה מאחד השוטרים, ובכך לאפשר את בריחתה של קבוצת יהודים מאתר ההרג. למחרת, נרצחו ביער רוצק כ-400 יהודים שנותרו בעיר.
מעט היהודים שהושארו בעיר רוכזו בגטו חדש שהוקם בה, אשר חוסל כעבור כחודש וחצי. כ-30 מיהודי גטו זו הצליחו להימלט ליערות הסביבה, אך רובם נרצחו בידי איכרים, פרטיזנים ויחידות גרמניות.
גאי אונסלו לידקר

גאי אונסלו לַידֶקֶר (Guy Onslow Lydekker, SNOLA, OBE, DSC, RN‏) (1890 - 23 ביוני 1984) היה קצין בצי המלכותי הבריטי בדרגת קפטן (מקביל לאלוף-משנה), ששימש כמפקד כוחות הצי הבריטי בארץ ישראל (פלשתינה) במלחמת העולם השנייה (Naval officer-in-charge Palestine Ports). 
בתחילת המלחמה, לאחר כיבוש לבנון מידי צרפת של וישי, התמקמה מפקדת גזרת הלבנט במחנה מיידון בביירות, אולם בהמשך העביר לידקר את מפקדתו לבסיס סטלה מאריס בחיפה. בעיר הוקמו מספנות, שעסקו בעיקר בהסבת ספינות דיג לשולות מוקשים. בשלהי שנת 1941, כאשר המחסור החמור בכוח אדם מקצועי העיק ביותר, תמך לידקר בגיוס מתנדבים יהודים לצי המלכותי הבריטי, על סמך היכרותו והתרשמותו ממיומנויותיהם של היהודים שעבדו כאזרחים במספנות ובבתי המלאכה של הצי בחיפה. יחד עם עמיתו לוטננט-קומנדר מיצ'ל, קיים לידקר שיחות עם אישי ציבור מן היישוב היהודי, ביניהם ראש המחלקה הימית של הסוכנות היהודית בר כוכבא מאירוביץ, בא כוח המחלקה הימית בחיפה ד"ר נפתלי וידרא, מזכיר מועצת פועלי חיפה ולשכת העבודה בנמל חיפה אבא חושי, היועץ המשפטי של הסוכנות דב יוסף, וראש המחלקה המדינית משה שרת, ובעקבות כך הסכימו לידקר ומיצ'ל להמליץ בפני הממונים עליהם במפקדת הצי באלכסנדריה על גיוס יהודים לצי הבריטי לתפקידי חוף בלבד.
בנו, אנטוני ג'ון גאי לידקר, התגייס אף הוא לצי המלכותי הבריטי ושרת כקצין בדרגת לוטננט (סרן ימי) על נושאת המטוסים אוונג'ר (HMS Avenger). הוא נהרג ביום ראשון 15 בנובמבר 1942, כאשר נושאת המטוסים הותקפה בטורפדו על ידי הצוללת הגרמנית U155 קרוב לגיברלטר.
לאחר פרישתו מן השרות התגורר לידקר בסאנדרסטד שברובע קרוידון בדרום לונדון. הוא האריך ימים והלך לעולמו בשנת 1984, בגיל 94.
James Pond 2

James Pond 2 ידוע גם כ-Super James Pond הוא משחק וידאו מסוגת משחקי הפלטפורמה. המשחק מהווה המשך למשחק James Pond ושניהם פותחו על ידי אותו מפתח. המוזיקה נוצרה על ידי ריצ'רד גוז'ף, בעזרת חברת RoboCop film theme.
James Pond 2 הופצה במקור למחשבים אמיגה, אטארי ST וכן לקונסולת המשחקים סגה מגה דרייב, על ידי שלושה מפיצים שונים. בהמשך הופיע המשחק בגרסאות גם למחשבים אמיגה CD32, סגה גיים גיר, קומודור 64, סגה מאסטר סיסטם ו-SNES. גרסת SNES נקראה בצפון אמריקה Super James Pond 2, ובאזורים אחרים נקראה || Super James Pond. בהמשך יצא המשחק בגרסה לפלייסטיישן, ל-Game Boy Advance, ל-Nintendo DS וכגרסת הורדה ל-פלייסטיישן 3.

מאפייני המשחק

המשחק מתחיל מחוץ למפעל הצעצועים של סנטה קלאוס. קיימות דלתות רבות, וכל אחת מהן מובילה לשלב מרובה תתי שלבים, אשר מספרם בכל הדלתות הוא 50. כל תתי השלבים בכל דלת, מאופיינים בערכת נושא הקשורה לנושא מסוים. יצורים עוינים מסתתרים בדלתות אלו, והם באים במגוון צורות. אין נשק במשחק והדרך היחידה לנצחם היא לקפוץ עליהם. במהלך נפילה לאחר זינוק לאוויר ניתן להתקפל בעת הנפילה מטה, והדבר נחשב לשתי קפיצות רגילות. ברוב המקרים לאחר סיום שתי דלתות, קיימת דלת בה שוכנת מפלצת ייחודית הקשורה בערכת הנושא שלה לשתי הדלתות שסוימו. בעת סיום חלק מהדלתות, מופיעות במרחב הכניסה אליהם הטבות שונות.
השריון של גופו של גיי'מס (השחקן) מאפשר לו להאריך את גופו אנכית לאורך בלתי מוגבל, וכך להיתפס בתקרה במידה וקיימת מעליו. דבר זה מאפשר ליפול על אויבים ב"הפתעה" מלמעלה, וכן לגשת לאזורים במשחק שאינם נגישים באופן רגיל.
במהלך המשחק אוסף ג'יימס אובייקטים שונים, המקנים לו נקודות. אובייקטים ייחודיים יספקו לו תכונות מיוחדות כדוגמת כנפיים, וכוכבי הגנה. ניתן במהלך המשחק להשיג מטוס, מכונית ואמבטיה מעופפת.

ביקורות

המגזין ACE נתן לגרסת אמיגה של המשחק דירוג של 934, מתוך 1000 נקודות אפשריות, והגדיר אותו "מלוטש, בעל משחקיות גבוהה (...) ומהנה" וכן "מצוין ומושלם". המגזין Mega הציב את המשחק במקום ה-20 מתוך משחקי סגה מגה דרייב הטובים בכל הזמנים.
אן הצ'ינסון

קורות חיים

הצ'ינסון נולדה בשם אן מרברי (Marbury) באלפורד (Alford) שבאזור לינקולנשייר, אנגליה, בתו של פרנסיס, כומר אנגליקני ומורה בבית ספר. אביה היה בעל נטייה פוריטנית חזקה. בצעירותו ספג ביקורת קשה מהכנסייה ועמד למשפט פומבי. נכלא לשנתיים באשמת כפירה וב-1580, בהיותו בן 25, שוחרר והותר לו ללמד ולחזור לתפקידו. נולדו לו 3 ילדים מאשתו הראשונה שנפטרה צעירה, ועוד 12 ילדים מאשתו השנייה. וזכתה לחינוך ברמה גבוהה יחסית למקובל עבור בנות בתקופתה. אביה נפטר באופן פתאומי בגיל 55 כשהיה בשיא הקריירה שלו בלונדון. לאחר נישואיה לוויליאם הצ'ינסון החלו בני הזוג להימנות על בני קהילתו של המטיף הפוריטני ג'ון קוטון. כמו כן הושפעו מאחיו של וויליאם שהיה גם הוא כומר צעיר והלך בדרך דומה. שני הכמרים הטיפו להתנהגות אישית של חסד כגורם מכריע בישועת האל וכן על התחברות טקסית עם החסד האלוהי  בדרך של "לידה מחדש". עבודת האל שלהם כללה כינוסים ארוכים בהם היו דרשות, שיחות וויכוחים דתיים ובהם יכלו לקחת חלק גם נשים.  ב-1962 הועמד ג'ון קוטון למשפט על דרכו הנונקונפרומיסטית. בשנת 1633 הוא אולץ  להגר  לאמריקה ובני הזוג הצ'ינסון נסעו אחריו, עם 11 ילדיהם, למושבת בוסטון שבניו אינגלנד. בבוסטון החלה הצ'ינסון לסייע לנזקקים, לארח פגישות דת של נשים ואף לשאת דרשות בנושאי דת. הפופולריות שלה גברה, והיא החלה לארח גם פגישות דת של גברים, בהם מושל המושבה, הנרי ויין . היא הטיפה לפרשנות קלוויניסטית שלא תאמה את הפרשנות הדומיננטית במושבה. הפופולריות שלה באזור בוסטון גרמה לקרע דתי שאיים להפר את האחדות הפוריטנית באזור בוסטון. בתקופה זו מארי דייר הפכה להיות בין מותכיה הבולטים. בשנת 1637 נשפטה על ידי המושל החדש, ג'ון וינתרופ , בעוון כפירה דתית והורשעה. בשנת 1638 נגזרה עליה החרמה והיא גורשה מאזור בוסטון. בעידודו של רוג'ר ויליאמס , מייסד פרובידנס, הגיעה הצ'ינסון לפרובידנס עם רבים מתומכיה ושם ייסדה קהילה חדשה, 
מושבת רוד איילנד ומטעי פרובידנס , שלימים הפכה לרוד איילנד, אחת מ-13 המושבות המייסדות של ארצות הברית. 
האיומים על חייה נמשכו, ולאחר מות בעלה עברה הצ'ינסון לאזור השלטון ההולנדי מדרום לרוד איילנד, אזור שכיום נמצאת בו שכונת ברונקס בעיר ניו יורק.

מותה

בשנת 1643 נרצחו הצ'ינסון וחלק מילדיה במתקפת אינדיאנים משבט הסיוואנוי  במהלך מלחמת קיפט . בתה בת ה-9 סוזנה נלקחה בשבי האינדיאנים, ולאחר מכן נמכרה לאנגלים, נישאה וילדה 11 ילדים.
לילדיה שנישאו היו צאצאים רבים וחלקם הגיעו לעמדות בכירות בארצות הברית.

חנינתה

בשנת 1987 חנן אותה מושל מסצ'וסטס, מייקל דוקאקיס, במלאת 350 שנה לגירושה מהמושבה.
מריצה סיילרו

ביוגרפיה

סיילרו נבחרה ב-1979 למלכת היופי של ונצואלה כנציגת מחוז ורגאס ובתחרות מיס תבל זכתה במקום הראשונה לאחר שניצחה בשלושת שלבי התחרות (שמלת ערב, בגד ים וראיון עם השופטים), מיד לאחר שניצחה בתחרות הבמה התמוטטה עקב כך שצלמים ועיתונאים רבים הסתערו עליה על מנת לסקר את מיס תבל החדשה והיא הצילה מתמודדת בתחרות מליפול לתוך החור שנפער בבמה. 
סיילרו היא הוונצואלית הראשונה שזכתה בתואר זה ולאחר מכן נהייתה ונצואלה אחת המדינות המצליחות בתחרות ועקב כך שמה נהפך למילה נרדפת ליופי בארצות דוברות הספרדית והשם "מריצה" נהפך להיות פופולרי כשהורים רבים קראו לבנותיהם מריצה על שמה וישנה גם ספינה שנקראת על שמה. 
ב-2010 היא שיחקה תפקיד בטלנובלה לנוער. כיום היא בעלת בוטיק בקליפורניה בו היא מוכרת את העיצובים שלה, היא נשואה לטניסאי המקסיקני ראול רמירז ולה שלושה ילדים.
חקלאות בעל

חקלאות בעל (מוכרת גם בכינוי פלחה) היא צורת גידול חקלאית המבוססת על השקייתם  של הגידולים החקלאיים במשקעים טבעיים בלבד, באופן ישיר, ללא אגירתם או הזרמתם לחלקות. 
"גידול הבעל" הנפוץ בישראל הוא גידול החיטה.

מקור השם

שמה נגזר, כנראה, משמו של אל הפיריון והסערה הכנעני בעל ומתפיסת החקלאים הקדמונים את מצב השדות כתלוי בהענות האל לתפילותיהם.  
התלמוד הבבלי מביא הסבר אחר לשמו של שדה "בית הבעל". "בית הבעל" הוא שדה "מיושב", היינו שדה המסוגל להתקיים ממי הגשמים בלבד, ללא דחיפות להשקיה של בני אדם, ומצינו שבפסוק: "כי יבעל בחור בתולה..." תרגום יונתן מתרגם את המילה "יבעל" כ"דמיתותב", היינו "שמיושב" (שמיושבת דעתו של בחור עם בתולה - שרגוע ומקושר עמה). לכן שדה "בית הבעל" בעצם מדגיש את טבעו של השדה - מיושב ולא דואג למים.
אולם רבנו חננאל מביא באותו מקום בתלמוד הסבר אחר לשם זה: בית הבעל משמעו שדה שכבר גדל והשריש שורשים בקרקע, כמו בעל ואשתו, וכמו שכתוב: "והולידה והצמיחה".
מרי אליזבת' וינסטד

ביוגרפיה

וינסטד נולדה בקרוליינה הצפונית לג'יימס ובטי וינסטד. כשהייתה בת 5, עברה משפחתה לסאנדי שביוטה.
בגיל צעיר החלה להתעניין בבלט, משחק ואמנות ההופעה.
כילדה הופיעה וינסטד במפצח האגוזים, בתקווה להפוך לבלרינה בגיל 11. היא קיבלה את ההזמדנות ללמוד ריקוד בתוכנית קיץ של בית הספר היוקרתי "ג'פרי בלט" בניו יורק. שם היא למדה בלט וריקודי ג'אז, אך החליטה בנוסף לכך ללמוד משחק. לבסוף, הופיעה וינסטד בברודוויי במחזמר של דוני אוסמונד, יוסף וכתונת הפסים המשגעת.
בנוסף הייתה וינסטד חברה במקהלת הילדים הבינלאומית בצעירותה, והראתה את כישוריה בהופעה בכנסייה.

קריירה

וינסטד החלה לשחק בסוף שנות ה-90, כאשר היא הופיעה במספר פרקים בסדרת הטלוויזיה "מגע של מלאכים", ובסדרת ההמשך "Promised Land". ב-1999, היא שיחקה את ג'סיקה בנט באופרת הסבון תשוקות. בתפקיד זה היא שיחקה עד שנת 2000. ב-2001, שיחקה וינסטד בסדרה "Wolf Lake". בשנת 2004, היא שיחקה בסרט הטלוויזיוני, "Monster Island", והתארחה בפרק בסדרה "מרוץ לאתמול".
בשנת 2005, שיחקה וינסטד בסרט "הצלצול 2". בנוסף, היא ניסתה את מזלה בקומדיה, והופיעה בסרט העצמאי, "Checking Out", בו שיחקה יהודייה ממשפחה גדולה. מאוחר יותר, היא קיבלה תפקיד יותר גדול בסרט "תיכון בהיי", שם שיחקה את גוון גרייסון.
ב-2006, לאחר חשיפתה בסרט תיכון בהיי, כיכבה וינסטד בסרט יעד סופי 3 לצידו של ריאן מרימן. היא נבחנה לתפקיד בסרט השני בסדרה, אך לא התקבלה. לאחר מכן, היא הופיעה בסרט חג מולד שחור.
באותה שנה הופיעה וינסטד בסרט בובי, לצדם של אנתוני הופקינס, ויליאם ה. מייסי ואשטון קוצ'ר. היא ושאר השחקנים בסרט היו מועמדים לפרס גילדת שחקני המסך בקטגוריית "הליהוק הטוב ביותר לסרט הקולנוע".
ב-2007 הופיעה וינסטד במספר סרטים בתפקידים גדולים. קוונטין טרנטינו ליהק אותה לסרט חסין מוות. בנוסף, היא קיבלה תפקיד ראשי בסרט מת לחיות 4, עליו נבחנו ידועניות רבות, ביניהן ג'סיקה סימפסון.
וינסטד זכתה לכינוי "מלכת הצרחה", בגלל השתתפותה במספר סרטי אימה כמו יעד סופי 3, חסין מוות וחג מולד שחור, אך השתתפה גם בז'אנרים נוספים כמו: קומדיה (תיכון בהיי), דרמה (בובי) ופעולה (מת לחיות 4).
בשנת 2008, היא כיכבה בסרט הריקודים "להגשים את החלום". הסרט צולם בשיקגו ובוויניפג. בארצות הברית הוא יצא ישירות ל-DVD ובבריטניה הוא נכשל בקופות.
בשנת 2010, הופיעה בסרט "האקסים של החברה שלי" לצד מייקל סרה. ב-2011, שיחקה בסרטים "היצור" ו"יעד סופי 5".
בשנת 2012, שיחקה בסרטים "אברהם לינקולן: צייד הערפדים" ו"מרוסקת" לצד אהרון פול. ב-2013, הופיעה בסרטים "מת לחיות ביום טוב" לצד ברוס ויליס, "העכשיו המדהים" ו"ילדים בוגרים של גירושין".
בשנת 2014, שיחקה בסרט "להרוג את השליח" בכיכובו של ג'רמי רנר.
בשנת 2016 עלתה ברשת CBS הסדרה "חסרי מוח", בה מככבת וינסטד בתפקיד הראשי, לצידם של דני פינו, ארון טבייט, טוני שלהוב ואחרים.

חיים אישיים

וינסטד הייתה נשואה למפיק הסרטים ריילי סטירנס. הם הכירו בהפלגה כאשר היא הייתה בת 18. הזוג נישא ב-2010. ב-2017 הודיע הזוג על פרידה. 
ב-2014, היא הייתה אחת מהקורבנות בפריצה ההמונית לחשבונות iCloud של ידוענים.
ביצה בקן

ביצה בקן או ביצה בסל היא מאכל של ביצת עין המטוגנת בתוך חור בפרוסת לחם. להכנת ה"קן" מסירים באמצעות חותכן עוגיות או כוס עיגול ממרכז פרוסת לחם. את הלחם ניתן למרוח בחמאה. קולים את הלחם או מטגנים אותו במחבת משומנת בשמן, מרגרינה או חמאה וכשהלחם משחים מחליקים לתוך ה"קן" את הביצה וממשיכים בטיגון.
ייחודו של המאכל הוא בכך שהחלבון מתמזג בלחם הסופג אותו. יש הדוקרים את החלמון כדי שאף הוא ייספג בלחם. לעיתים הופכים את המאכל לאחר שטוגן צדו התחתון, כך שיטוגן משני צדיו. יש המקרימים את המאכל המוכן בגבינה תחת הגריל.
בישראל מוגש בדרך כלל עם ירקות או סלט ירקות. במדינות אחרות מגישים אותו עם קטשופ, ריבה או גבינה.
בישראל ובמדינות דוברות אנגלית נחשב למאכל האהוד במיוחד על ילדים, במיוחד הגרסה המטוגנת בחור מרובע בלחם - "ביצה מרובעת".
ניתן להכינו גם עם שתי פרוסות לחם המונחות זו על זו, עם חור במרכזן, אליו מוחלקות שתי ביצים.
הוברטוס

הוברטוס הקדוש (נולד בין השנים 656 ל-658 - מת ב-30 במאי 727 או 728) הוא קדוש נוצרי. הוא קרוי "השליח לארדנים" והיה הבישוף הראשון של העיר לייז' בבלגיה של ימינו והבישוף של העיר מאסטריכט בהולנד. על-פי האמונה הנוצרית הקאתולית, הוברטוס הוא הקדוש המגן של הציידים, המתמטיקאים, האופטיקאים ועובדי המתכת ונחשב למסייע לסובלים מכלבת. בתקופת ימי הביניים היה פולחן הוברטוס הקדוש נפוץ מאוד. עם זאת, בימינו הוא מפורסם בעיקר מכיוון שמותג הליקר "יגרמייסטר" קרוי על שמו ועל שם האגדה שנקשרה בשמו (אשר לעיתים גם מסופרת על אוסטתיוס הקדוש).
הוברטוס הקדוש נולד ככל הנראה בטולוז שבצרפת. על פי האגדה, הוא השתתף בדו-קרב, שלאחריו זכה בליבה של בת אצולה מקומית. לאחר שנפטרה הפך לנזיר. במהלך תקופת פרישותו, הלך לצוד ביער וראה מולו אייל. הוא התכוון לצוד את האיל, אך לפתע ראה בין קרניו את סימן הצלב ותחת זאת, החל להתפלל ולספר על ההתגלות האלוהית שחווה. לשמו הודבק הכינוי "אדון הציידים" (ובגרמנית: Jägermeister). הליקר הנודע "ייגרמייסטר" נושא את דיוקן האייל עם הצלב בין קרניו, ואת כינויו של הוברטוס הקדוש. הוברטוס מת בטרבורן, ליד בריסל של ימינו.
האסטרואיד  260 Huberta  שהתגלה על ידי יוהאן פאליזה, נקרא על שמו.
סלע פלוטוני

סלע פלוטוני, קרוי גם "סלע תהום" ו"סלע אינטרוסיבי", הוא סלע יסוד שהתגבש ממאגמה מתחת לפני השטח של כדור הארץ בתהליך של התקררות איטית המאפשרת צמיחת גבישים גדולים. גרניט הנוצר בדרך זו מהווה תשתית ליבשות בדמות מסיבים ושילדים. סלעים פלוטוניים מתגבשים במעטפת כדור הארץ וגם כמחדרים פלוטוניים בקרום דוגמת דייקים, סילים, בתוליתים ולקוליתים. דוגמאות לסלעים פלוטוניים: גרניט, גברו, דיוריט וסיאניט.

היווצרות

סלעים פלוטוניים נוצרים מהצטברות גבישי מינרלים שהתגבשו בהתקררות איטית של המאגמה במאגר כלשהו – תא מאגמה או סדק – במעטפת העליונה או בקרום. גבישים אלה נראים לעין וגודלם יותר מ-5 מ"מ, ובסלעים שהתגבשו קרוב יותר לפני השטח יהיו הגבישים קטנים יותר: בין 1-5 מ"מ. תהליך היווצרותם של הסלעים הפלוטוניים כולל היווצרות מאגמה, הובלתה והתגבשותה בחלקים שונים של הליתוספירה.

גבולות פתיחה

בגבולות פתיחה מתרחשת התכה של סלע פרידוטיטי מהמעטפת הליתוספירית בעומק רב ובטמפרטורה גבוהה. הנוזל המגמטי נאגר בתאי מאגמה בבסיסם של רכסים מרכז-אוקייניים, משם חודרת המאגמה לרווח הנוצר בין שני הלוחות המתרחקים זה מזה, ויוצרת דייקים המתקררים באיטיות יחסית. באזורים אלה נוצרים בעיקר סלעי גברו בעלי גבישים גסים, דיאבז – הדומה לגברו בהרכבו הכימי אך גבישיו בינוניים, וסלעי הצטברות פרידוטיטיים משוכבים.

גבולות סגירה

בגבולות סגירה נוצרת מאגמה בהתכת שטף של סלעי בזלת מקרום אוקייני החודר אל המעטפת מתחת לקרום אחר – אוקייני או יבשתי. המאגמה נאגרת בתאי מאגמה, משם היא חודרת לסלעי הסביבה. בהיקפים קטנים נוצרים מחדרים גרניטיים ובהיקפים גדולים נוצר קרום יבשתי גרניטי. התמצקות של תאי המאגמה יוצרת בתוליתים גרניטיים.

הרכב

הרכבם הכימי והמינרלוגי של הסלעים הפלוטוניים נובע מתהליכים המתחילים בהתכה של סלעים והיווצרות המאגמה, בגיבוש המפריט המתרחש בה ובהובלתה.
קרחון גוריצ'נה

גילוי הקרחון

הקרחון מופה על ידי סקרים בריטיים שנערכו בשנים 1980 ו-2008.

מקור השם

הקרחון נקרא על שם הכפר גוריצ'נה שבצפון מזרח בולגריה.